LidanRubinov/Halacha-QA huggingface dataset:
שאלה: חתונה בספירת העומר: בעלי לעתיד ספרדי מצד אביו ואשכנזי מצד אימו. שמענו שלאחר ל"ג בעומר ישנם מספר תאריכים בהם נוכל להתחתן. האם נכון הדבר ואם כן מהם אותם תאריכים?
תשובה: לפי עדות אשכנז כבר מיום ל"ג בעומר מותר להתחתן ומשם ואילך מותר בכל התאריכים. ולפי עדות הספרדים מותר להתחתן מיום ל"ד ואילך, וגם בזה מותר משם ואילך בכל התאריכים. וכיון שבעלך לעתיד מצד אביו הוא ספרדי יש לכם לנהוג כמנהג הספרדים.
שאלה: ילדותו של משה בבית פרעה: בפרשת שמות אנו רואים כי פרעה מצווה על כל הבן הילוד היאורה תשליכוהו מכיוון שגילו לו הקוראים בכוכבים כי עתיד להיוולד בתקופה זו ילד שיגאל את ישראל. כיצד יתכן כי התרשל פרעה כל כך בציוויו שאיפשר לבתו להציל ילד עברי שנולד בתקופה זו וגם איפשר לגדל אותו בביתו חרף התחזיות של איצטגניניו?
תשובה: צא ולמד גם בדור האחרון כשהנאצים ימ"ש גזרו גזרו נוראיות, בכל אופן היו מקרים שיהודים גדלו ממש מתחת לאפם. כך סדר ההשגחה הפרטית שיכולה להערים גם על הרשעים הגדולים ביותר. וכי איננו יכולים להבין שפרעה לא רצה לריב עם בתו ואפשר לה לגדל ילד כפי רצונה. כך סדר ההשגחה הפרטית לגאול את ישראל.
שאלה: טבילה במקווה : האם מותר לאישה שנכנסה להריון לטבול המקווה או שיש איסור על כך?
תשובה: אין איסור אבל לא טובלים אלא אם כן היא ראתה דם ורב אמר לה להטהר. יש שנהגו לטבול לפני הלידה אבל יש שערערו על מנהג זה.
שאלה: ניתוחי מתים: בלימודי בחוג למדעי הרפואה, כחלק מלימוד גוף האדם, אנו לומדים מגופות של יהודים שתרמו את גופם למדע, למרות שאני יודע שיש המתירים קיבלתי על עצמי לא לגעת בגופות אלא רק להסתכל. שאלתי היא: במידה ויש פעולה שהיא לכבוד המת הכרוכה בנגיעה בו כמו בסידור חלקי הגופה בסוף הלימוד האם יש בעיה לעשות זאת? נוסף על כך אם תלמיד אחר מבקש שאעביר לו חלק מהגופה מותר לי להענות לבקשתו?
תשובה: מה שהוא לכבוד המת מותר ומה שאינו לכבוד המת אסור.
שאלה: צדקה למשחקיה: בשכונתנו נפתחה משחקיה לרווחת ילדי השכונה, האם מותר לתת חלק ממעשר הכספים למטרה זו? יש לציין שחלק ממשפחות השכונה הם ממשפחות מעוטי יכולת והמשחקיה מביאה להם ברכה רבה.
תשובה: אפשר לתת מכסף מעשר למטרה האמורה.
שאלה: משחת שיניים הומאופטית: אני עובר טיפול הומאופטי שבמהלכו אני צריך לקחת תכשיר מסוים. ובכדי שטעם התכשיר לא יעלם אסור להשתמש במשחת שיניים רגילה שיש בה חומרים שמורידים את רמת התפעול של התכשיר. ולכן ישנה משחת שיניים הומאופטית הנקנית בכל בית מרקחת רגיל אך היא ללא כשרות. ברצוני לדעת האם אוכל להשתמש בה?
תשובה: כן, אם אתה לא בולע, לא נראה לי שצריך להקפיד על זה. אם אתה משתמש בזה לצורך טיפול רפואי, אל תחמיר.
שאלה: להמתין אחרי פלאפל בשרי: אם אכלתי פלאפל או כל אוכל פרווה שהוא בחזקת בשרי כי מוכרים שם גם שאוורמה לדוגמה. האם יש צורך לחכות 6 שעות עד אכילת מוצרי חלב או היות ולא אכלתי בשר ממש אפשר לחכות פחות?
תשובה: במקרה שתיארת, אין צורך בהמתנה של שש שעות אלא רק שאסור לאכול דבר זה עם חלב יחד.
שאלה: כמות האנשים בתקופת בית המקדש: במדרש רבה - איכה מתאר רבי שמואל את כמות האנשים שהיו בירושלים: עשרים וארבע פלטיות היו בירושלים וכל פלטיה ופלטיה עשרים וארבע מבואות וכו. האם מדובר בסך הכל בתיאור המחשתי בלבד או שאכן כך היה?
תשובה: מדרשי ח רבים לא באים לתאר את המציאות כפי שהייתה אלא ללמד אותנו לקח או רעיון מוסרי וכדומה. ונראה שגם כאן לא מדובר בתיאור מדויק שלירושלים אלא בהמחשת גדולתה ותפארתה.
שאלה: שיעור תורה מכספי מעשר: האם מותר לי להציע לרב ת (בלי להתחשב במצבו הכלכלי) עבור שיעור תורה שיעביר בביתי, ולשלם מכספי מעשר?
תשובה: בודאי, כיון שיש בזה זיכוי הרבים מותר לשלם זאת מכספי מעשר.
שאלה: אות בשם הנפטר: האם אמורים לקרוא את האות פעמיים במזמור קי"ט? שמו של אבי חיים.
תשובה: כן, להגיד פעמיים.
שאלה: קריאת התורה לאבל בשבת: האם נוהגים, כדעת מרן בסימן ת ביורה דעה, המתיר לאבל הרגיל לעלות בתורה כל שבת לעלות גם בימי השבעה מפני אבילות בפרהסיא?
תשובה: תלוי במנהגי עדתך, ולהרבה עדות אין לאבל לעלות לתורה אפ' בשבת, ואין בזה משום אבילות שבפרהסיא שכן לא כל שבת האדם עולה בשבת, וא"כ גם באבל זה שאינו עולה לתורה לא מוכיח כלום על אבילותו.
שאלה: דיני יין נסך: שאלתי במספר פרטים בדיני יין נסך. 1. מה ההבדל בדין בין נוצרי, מוסלמי ויהודי מחלל שבת בפרהסיא ב: א. נגיעה או טלטול ביין. ב. מזיגה. ג. ניצוק. 2. ובכלל, האם יש הבדל בין בקבוק סגור או פתוח, ובין גרירת, טלטול או הרמת הבקבוק? 3. האם יין או מיץ ענבים שלא כתוב עליהם מפוסטר- וודאי שאינם מפוסטאים או שצריך לברר, או שבכלל אפשר לסמוך על רוב? 4. והאם המשקאות היחידים שיש בהם יין נסך זה יין ומיץ ענבים או גם משקאות אחרים? אשמח לקבל תשובה על כל הפרטים, סליחה על ריבוי הפרטים, העניין מאד אקטואלי (בתי מלון, מסעדות, אולמות וכו ) ונחוץ ביותר לרבים. לכבוד הרב על הזמן.
תשובה: מדין תורה יין שנתנסך לעבודה זרה אסור בשתייה ובהנאה, כגון למוכרו ולהרוויח דמיו או למרוח על הגוף וכד'. אבל סתם יין גוי מותר אף בשתייה. וחכמים גזרו על סתם יינם שיהיה אסור בשתייה ובהנאה משתי סיבות: האחת: כדי שלא ישתו יחד ויבואו לידי קרוב ויקחו מבנותיהם לנשים, וכדי שלא יטעו לומר שיין שנוסך לעבודה זרה גם מותר. עוד החמירו שיין שנגע בו גוי נאסר כדין סתם יין של גוי. מכן נובעים ההבדלים שבין גויים עובדי עבודה זרה לגויים שאינם עובדים עבודה זרה. הנוצרים שדתם היא עבודה זרה (לדעת הרמב"ם, או לפחות עבודה בשיתוף לדעת התוס') סתם יינם או יין שלנו שנגע בו נוצרי - אסור בשתייה ובהנאה. מוסלמים שאינם עובדי עבוד זרה (וכדעת הרמב"ם בתשובתו), כיון שאין חשש שינסכו את היין לעבודה זרה, לא נאסר יינם אלא משום בנותיהם, ולכן אין הוא אסור אלא בשתייה אבל הוא מותר בהנאה. יהודי מחלל שבת בפרהסיה, שאף משום בנותיו אין לאסור (שכן לא מצאנו איסור לשאת בת של יהודי מחלל שבת) מכל מקום החמירו גם בו לאסור, ואף שהפוסקים מצאו דרכים להקל בדרך דוחק ובמקום הפסד ביהודי מחלל שבת, מכל מקום כתבו שבסתם יש לאסור את היין בשתיה בנגיעתו. וכל זה דווקא אם הבקבוק פתוח, אבל בבקבוק סגור לא נאסר היין אפילו אם נגע בו גוי, וקל וחומר אם נגע בו יהודי מחלל שבת. ביהודי מחלל שבת יש להקל יותר שאם נגע בבקבוק פתוח אבל לא הזיז אותו ולא שכשכך את היין שבתוכו שהוא מותר אף שתייה. אבל אם מזג את היין יהודי מחלל שבת בפרהסיה - יש לאסור בשתיה. וכן בגרירה או הרמה של הבקבוק. יין של ישראל שבישלו אותו בישול גמור, אין בו משום יין נסך, ואפילו עם נגע בו גוי הוא מותר בשתייה. וצריך שהיה כתוב במפורש על הבקבוק שהוא יין מבושל (או לפחות מפוסטר - שיש שהקילו בזה ובדרבנן יש להקל),ובהשגחת רבנות מוכרת. ואין לסמוך על הרוב.
שאלה: עד אברהם לא ירדה זקנה?: בבבא מציעא דף פ"ז הגמרא מביאה מימרא שעד שאברהם ביקש מה זיקנה כדי שיוכלו להבדיל בינו ובין יצחק, היה הצעיר נראה ממש כמו הזקן ולא היו יודעים באיזה גיל הוא. ולכאורה קשה, שהרי כמה שורות לפני כן רב חסדא דורש את "אחרי בלותי היתה לי עדנה" שאחרי שנתבלה הבשר ורבו הקמטים התעדן הבשר ופשטו הקמטים" ולכאורה הרי זה סימן מובהק לזיקנה, ואי אפשר לומר שזה קרה אחרי שאברהם ביקש כי כתוב בפירוש שעשה כן כדי שלא יתבלבלו בינו ליצחק ואיך יתבלבלו אם יצחק עוד לא נולד אז?
תשובה: אין לנו ידיעה מתי היתה בקשתו של אברהם. לא כתוב שהוא ביקש רק לאחר שנולד יצחק. אברהם ראה את המציאות בעולם שלא מכבדים זקנים ולכן ביקש שיהיה זיקנה בעולם. בקשתו התקיימה בו ובשרה אישתו ויתכן שגם בשאר הדור.
שאלה: דירה מושכרת שהתגלו בה : אנו משכירים דירה למשפחה. התחייבנו בחוזה לשפץ כל דבר שמתגלה ואכן אנו עושים זאת. לאחרונה התגלתה נזילה ויש לתקן את הצנרת במשך יומיים. הדיירת התלוננה שהיא צריכה להשקיע זמן ולשהות עם המתקנים (הצעתי שאני אהיה איתם אך היא לא רוצה). כמו כן היא דורשת פיצוי על הזמן של השיפוץ שתשהה בבית הוריה וכן היא דורשת החזר שיחות טלפון על כך שתיאמה עם המתקנים שעות שנוחות לה. האם אנו צריכים למלא את כל דרישותיה, הרי בחוזה התחייבנו לתקן את כל הנזקים בדירה?
תשובה: סיכום תביעותיה של הדיירת: א. פיצוי על הזמן שנשארה עם הפועלים. ב. ניכוי ת של יומיים מת השכירות כיון שנאלצה לעבור לבית הוריה. ג. החזרי ת עבור שיחות הטלפון לצורך תיאום זמן עם הפועלים. א. על-פי החוזה המשכיר מחויב לדאוג לתקן את הנזילה. ישנה סברה חזקה לומר שכחלק מחובתו לתקן את הקלקול, מחובתו גם לדאוג שהתיקון יעשה כדרך כל הארץ. דרך העולם, לא להשאיר פועלים לבדם בבית מרוהט מחשש גניבה, לכלוך, רשלנות וכד'. על-כן המשכיר צריך לדאוג לשמירה על הפועלים. השוכרת דורשת ש"השומר על הפועלים" תהיה דווקא היא, וזוהי בקשה הגיונית, הן מצד שהיא תשמור הכי טוב והן מצד שהיא לא רוצה להכניס זרים לביתה- כולל את המשכיר עצמו. לכן נראה, שמן הראוי לעשות פשרה בין הצדדים, והמשכיר ישלם לשוכרת על שליש מזמן השמירה לפי תעריף שכר של שומר רגיל (בדרך כלל בערך שכר מינימום). כאמור זה מה שנראה שראוי לעשות, אך לפסיקת דין מוחלט יש להשמיע את טענות שני הצדדים בבית הדין. נעיר ששכר השוכר יהיה לכל היותר כשומר, אף אם הוא מפסיד ימי עבודה יקרים, כיון שביטול מלאכתו אינה אפילו בגדר גרמא בנזיקין (שחייב בדיני שמים), אלא במקרה זה על ביטול מלאכתו של השוכר יהיה המשכיר פטור לגמרי. ב. אמנם בעיות בצנרת הדירה מקשות על המגורים בה, אך אפשר לגור בדירה כזו בדוחק במשך יומיים. בנוסף, השוכרת עדיין משתמשת בדירה לאיכסון חפציה. כ"כ המשכיר לא פשע ועמד בהתחייבותו לדאוג מיד לתיקונים. לכן לא נדרש המשכיר לנכות ת של יומיים מתשלומי השכירות. ג. המשכיר לא חייג מהטלפון של השוכר. הוא אף לא הכריח את השוכר לחייג. לכן בוודאי שהמשכיר פטור מלפצות את השוכר בעבור שיחות הטלפון שנדרשו כדי לתאם את הגעת הפועלים. הרב ינון זמיר
שאלה: קנקן חלב עם סכין בשבת: ישנו קנקן של חלב שבחלקו הקדמי יש סכין שהיא חלק מהקנקן ועל ידי סכין זו גוזרים את קצה השקית לפתיחה לפני השימוש. מה הדין בשבת?
תשובה: אפשר להשתמש בקנקן.
שאלה: טבילה מוקדמת: נניח שהאישה צריכה לטבול ביום רביעי, אולם טכנית אינה יכולה לטבול ביום רביעי בשל אילוצים שונים. האם יכולה לטבול יום קודם אבל לשמור את הריחוק מבעלה עד הזמן האמיתי בו היתה צריכה לטבול? האם עדיף לדחות את הטבילה ביום (ליום חמישי)?
תשובה: יש להשתדל לטבול גם אם זה טרחה גדולה, אבל טובלים רק אחרי שבעה ימים נקיים ולא לפני כן. במצב שאין שום אפשרות לטבול אז טובלים בלילה הבא.
שאלה: מים חמים בשבת: בהנחה שהדלקנו ביום שישי את הבוילר החשמלי והברזים שלנו בבית אינם "פרחים", כלומר: אין 2 ברזים נפרדים למים החמים והקרים אלא ברז אחד שככל שמזזים אותו שמאלה המים הולכים ונהיים חמים, וימינה- קרים, באמצע- פושר-חם בדרגות שונות (הברזים הסטנדרטים). האם בערב שבת או בבוקר אנחנו חייבים להשתמש רק במים ה"קפואים"- כלומר לכוון את הברז ימינה לגמרי ולא לסטות מילימטר שמאלה (שזה מאד קשה בחורף) או שיש אפשרות לכוון לאמצע- לפחות למים פושרים? אם כן, אז עד היכן- מים שהיד סולדת בהם או משהו אחר? האם גם לרחוץ פני תינוק זהו אותו דין?
תשובה: אם הבוילר ממשיך לדלוק בשבת אין ברירה אלא להשתמש במים הקרים ביותר. הפתרון - לא לשכוח לכבות את הבוילר לפני שבת. גם אם הבוילר דלק עד הרגע האחרון ולא הוציאו ממנו כמות גדולה של מים, המים בתוך הבוילר רותחים וכל הוצאת מים חמים ממנו מכניסה מים קרים לתוך המים הרותחים והם מתבשלים בהם. ואין הבדל אם הוצאת המים החמים רק מפשירה מים קרים או שהיא לשם המים החמים, הבעיה היא בהכנסת מים קרים לבוילר שאי אפשר למונעה. אם השתמשו במים חמים בכמות גדולה, כגון: לרחצה וכדו', לפני שבת וכיבו את הבוילר לפני שבת מותר להשתמש במים חמים גם בשבת.
שאלה: דיני נ"ט בר נ"ט - חיתוך ע"י סכין: הרב. רציתי לשאול את הרב את השאלה הבאה (אני מצטער, הסיפור הוא קצת מורכב): לחבר שלי (בצבא) יש טוסטר. על הטוסטר בושלו דברים שאני לא יודע על כשרותם, אבל לא בשלו בשר וחלב ביחד (ולפי ידיעתי, ושאלתי אותו, גם לא בשר טרף באופן מוצהר). מצד שני, בטוסטר בושלו שניצלים ביתיים (אשר עשויים מבשר כשר אך בכלים לאו דווקא כשרים). החבר בשל שניצלים בטוסטר הזה, ולאחר שסיים את הבישול, הוריד אותם לצלחת וחתך אותם בעזרת סכין (מהאולר שלו). הטוסטר היה נקי לחלוטין לפני השימוש בו (נוקה בעזרת מסיר שומנים), והחבר לא זוכר אם היה בשימוש ב24 שעות לפני הבישול. בכל אופן, אחרי מס ימים החבר שלי חתך בעזרת הסכין הזה פירות קרים. השאלה עכשיו היא האם מותר להשתמש בפירות הקרים החתוכים האלה? (להכנת מיץ בעזרת בלנדר כשר). אני מצטער מאוד אם אני קצת מבולגן, פשוט יש הרבה פרטים וקשה להעביר את כל התוכן ביחד. אשמח לשמוע את ההסבר לדברי הרב (לפי החשבון שאני עשיתי, הסכין הוא נ"ט בר נ"ט, כאשר הטעם הראשוני הוא פגום - ולכן יהיה מותר להשתמש בו). אגב - האם תשובה זו היא לכתחילה או בדיעבד? מה ראוי לנהוג? הרב! חשוב לי לציין שאין בסיפור שום אלמנט של "לא נעים". החבר שלי מקבל את הנושא לחלוטין.
תשובה: מותר להשתמש בסכין זו לכתחילה (אני מצטער אך אין לי פנאי לפרט את כל פרטי ההיתר).
שאלה: דמי שכלול בבית ספר: האם החלטה של ועד הורים לגבי ת דמי שכלול מחייבת את כלל ההורים 1. במידה ההחלטה התקבלה בניגוד לדעתם ללא הצבעה או התייעצות עם כלל ההורים? 2. במידה והסכום חורג מהנחיות משרד החינוך לגבי גובה דמי שכלול?
תשובה: 1. אם יש ועד הורים, אני מניח שוועד ההורים נבחר כדי לנהל את ענייני הכיתה במה ששייך לתלמידים, ומסברה נראה לי שההחלטה כן בסמכותם. 2. מה שייך משרד החינוך?! וכי משרד החינוך יכתיב להורים כמה כסף להוציא בשביל הילדים?! אנחנו לא מדברים כאן במצב חריג שהוועד מחליט ברודנות כל סכום שירצה, אלא שמן הסתם הם ראו שלצורך הכיתה צריך לשלם לדוגמה: 22 שקלים במקום 20.
שאלה: נגיעה בבגד לפני נטילת ידים שחרית: כתב רבנו הבא"ח (תולדות ו): "קודם נטילת ידים שחרית לא יגע במלבושיו כלל". מה הדין כאשר המים לנטילה רחוקים יותר מארבע אמות מהמיטה וקם ללא כיפה, האם לשיטתו יכול לחבוש כיפה לפני הנטילה?
תשובה: לשיטת הבן איש חי, לכתחילה אין ליצור מציאות כזו אלא יש להניח את המים לנטילת ידים שחרית בסמוך למיטה, אך בדיעבד במציאות שציירתה יש לחבוש כיפה קודם.
שאלה: ברכת שחרית עם הפסקות: אני מתחילה לעבוד מוקדם ביום שישי וכך יוצא שאני קוראת שחרית בעבודה (בעל הבית אינו מתנגד כל עוד אין לקוחות בחנות). מה אני עושה אם באמצע התפילה נכנס לי לקוח לחנות, אני מפסיקה אומר בלב "למדני חוקייך". ואז מתחילה מתחילת הקטע שהפסקתי, כלומר. חוזרת לראש הפרק ולא לאותה המילה. נאמר לי שניתן לעשות זאת אך יש בעייתיות בכך בשמונה עשרה ובקריאת שמע, שכן יוצא שאפילו נשארים לי עוד ארבע משפטים לקרוא ואז מישהו נכנס בדיוק לחנות ואינני יכולה שלא לתת לו שירות. מה אני עושה במצב כזה? פעם אחרונה קרה שהפסקתי את התפילה שש פעמים. וכל פעם התחלתי מהתחלה.
תשובה: חיוב אישה בתפילה: לרוב הפוסקים, אישה חייבת בשתי תפילות ביום: שחרית ומנחה, אלא אם כן מדובר באישה הטרודה בטיפול בילדים וכד', שהמנהג הרווח הוא שמסתפקות בברכות השחר. ישנה דעה נוספת, שאישה חייבת בתפילה אחת ביום. החלקים בתפילה שאישה חייבת לאומרם: אישה חייבת לומר ברכות השחר ותפילת שמונה עשרה בלבד. ראוי שתאמר גם פסוק ראשון של קריאת שמע ו"ברוך שם כבוד מלכותו לעולם ועד". אם יש לה זמן נוסף, ראוי שתוסיף את כל פרשיות קריאת שמע וברכת "אמת ויציב".ואם יש לה עוד זמן, תוסיף גם "ברוך שאמר", "אשרי" ו"ישתבח". זמן תפילת שחרית: זמן התפילה המוקדם לכתחילה הוא   קריאת שמע צמוד לנץ החמה ושמונה עשרה בנץ החמה. בשעת הדחק אפשר להתפלל מזמן עלות השחר, שהוא כשעה ורבע לפני הנץ החמה. את ברכות השחר אפשר לומר אף לפני זמן זה ורק את ברכת "הנותן לשכוי בינה" יש לומר לאחר שיאיר היום. הפסק באמצע התפילה: אסור להפסיק באמצע קריאת שמע או שמונה עשרה לצורך לקוח בחנות. לכן עצתי לך: ברכות השחר תאמרי בבית או בדרך לעבודה. פסוק ראשון של קריאת שמע ושמונה עשרה אפשר גם כן לומר בדרך לעבודה, אם את נוסעת באוטובוס ולא נוהגת בעצמך, ובלבד שהגיע זמן עלות השחר (הזמן נמצא בלוחות השנה). אפשר גם לבקש ממנהל החנות שיחליפך לזמן מועט בכדי שתתפללי פסוק ראשון של קריאת שמע ושמונה עשרה. אם שתי האפשרויות לא אפשריות, וותרי ביום שישי על תפילת שחרית (תאמרי רק ברכות השחר) ותתפללי תפילת מנחה, ויש להקפיד להתפלל אותה לפני הדלקת נרות.
שאלה: בניית בית המקדש על ידי שלמה: האם חטא שלמה בעניין חטא הנשים מלכים א, יא בניגוד לחוק המלך דברים יז? לפי הפשט נראה שכן, אם חטא מדוע בנה את בית המקדש? אני מכירה את הדעה "כל האומר שלמה חטא אינו אלא טועה", אז איך אפשר ליישב זאת עם הכתוב בספר נחמיה ששלמה חטא והרבה נשים? ואם חטא מדוע דווקא אדם שחטא בחטא חמור בונה את בית המקדש?
תשובה: שלמה בנה את בית המקדש בתחילת מלכותו (על פי ציווי של דוד אביו) ובאותה שעה עדיין לא חטא. אומנם לאחר זמן הרבה נשים ופלגשים, ואף שהוא לא עשה זאת מתוך רדיפה אחר תאוות נשים אלא כדי להגדיל את שם ישראל ולפרסם את אמונתם בין הגויים, שכן בתקופה ההיא יצרו קשרים מדיניים וחברתיים על ידי נשיאת נשים, בנות המלכים השכנים וכד'. אומנם הוא חטא בזה שסמך על בינתו וחשב שאע"פ שהזהירה התורה שלא ירבה לו נשים - הוא ירבה, והן לא תסרנה את ליבו. וסופו שהן הסירו את לבו (סנהדרין דף כא עמ' ב). אומנם שלמה עצמו לא עבד עבודה זרה מעולם, אך נשיו בנו במות ומקדשים לאלילים בסביבות ירושלים והוא לא מיחה ולא מנע מהן לעבוד עבודה זרה. ומה שאומרת הגמרא ששלמה לא חטא, אין הכוונה שלא חטא שום חטא, אלא שלא חטא בעבודה זרה, אך מאחר ולא מיחה בנשיו מעלה עליו הכתוב כאילו חטא. והשאלה אינה כיצד אדם שחטא בנה את בית המקדש, אלא כיצד אדם שבנה את בית המקדש הדרדר לחטא? והתשובה היא שחיי האדם הם עמל תמידי של התקדמות והתקרבות לה', ואין שום ביטחון שלא יפול האדם, ואפילו גדולי גדולים נפלו. אך ברוך ה' יש גם דרך תשובה שמרכזה בבית המקדש שהקים שלמה.
שאלה: ארבע פתילים בכל צד בציצית: השאלה היא כאשר אני השחלתי את פתילים בציצית יש לי 4 בכל צד, האם אחריה הליפופים, אותם 4 פתילים חייבות להיות מתחילתן עד סופן ביחד או שאפשר לשנות את סדר המחולק שלהן למרות שבתחילת הקשירה הן יחזרו להיות 4 בכל צד? האם זה מעכב?
תשובה: אין זה מעכב והציצית כשרה אולם עדיף בעת הקשירה לשמור על חלוקת פתילים קבועה כיוון שזה מועיל להכשיר את הציצית אם חלק מהפתילים יקרעו.
שאלה: ברכת הבנים לאמא ואבא: הבן שלי בן חמש וחצי. מתרגש מכל סוג של טקס דתי. קידוש, נטילת ידיים וכו. הוא שמח מאוד שאני מברך אותו את ברכת הבנים, אותו ואת שתי אחיותיו הקטנות. היות והוא מחכה אותי בכל מעשיי, הוא כל כך שמח ונרגש מהברכה ורוצה גם לברך אותי את אותה ברכה. בנוסף הוא מבקש גם שאברך את אמא כמו שאני מברך את האחיות הקטנות שלו. ככה כולם אוהבים את כולם במשפחה-הוא טוען בתוקף. האם הוא יכול לברך אותי? ואני את אישתי? האם זו לא ברכות לבטלה? האם יש ברכה אחרת שניתן לברך?
תשובה: אין לשנות את הסדר האב הוא המברך את הבנים ולא צריך לשנות את המנהג וכך יש לנהוג מבחינה חינוכית.
שאלה: חילול שבת במוקד: אני עובד במוקד של אחת החברות תקשורת. המוקד עובד גם בשבתות וחגים. האם,למרות שאני לא עובד בשתות וחגים, אני גם שותף לחילול שבת?
תשובה: השאלה היא אם העבודות שאתה עושה באמצע השבוע, יש להם השלכה כלשהי על הפעילות בשבת. לדוגמה: אם אדם עובד במשרד והוא צריך לתכנן עבודה בשבת למרות שהוא עצמו לא עובד, נמצא שהוא מסייע לדבר עבירה, אבל אם הוא עובד באותם הימים ואין לזה שום השפעה לגבי העבודה בשבת, מותר לו לעבוד.
שאלה: אלמנה בתחיית המתים: 1) אלמנה שנישאה בשנית - לאיזה בעל היא חוזרת בתחיית המתים? שמעתי שישנה מחלוקת גדולה בנושא, האם בכל זאת ישנה הכרעה ברורה? ומה קורה אם היא התחתנה יותר מפעמיים? האם לעניין זה צריכה להיות השפעה על החלטת האלמנה להתחתן בשנית או שזה לא צריך להטריד אותה (בהנחה שהיא רוצה לחזור דווקא לבעל מסוים בזמן התחייה). והאם אותם כללים תקפים גם לגבי אלמנים גברים שנישאו בשנית? 2) לגבי גרושה הבנתי שתמיד היא חוזרת לבעל האחרון ואין על כך מחלוקת. האם זה נכון? 3) קבורת אלמנה - ליד איזה בעל צריכה להיקבר האלמנה והאם היא יכולה להחליט על כך בעצמה? 4) לכל חצי נשמה יש רק חצי נשמה אחד שמתאים לה עפ"י הקבלה אז איך יכול להיות שבן אדם אחד מתחתן עם כמה נשמות במהלך חייו, מי הזיווג האמיתי שלו? אשמח אם הרב יוכל לענות על שאלות אלו ביתר הרחבה ופירוט.
תשובה: את מה שיהיה בתחיית המתים לא נוכל לדעת עד שיהיה, כלומר, כשנגיע לשם אז נדע כיצד יסתדרו הענינים. יש כמה הסברים אפשריים לחיי הזוגיות לאחר תחיית המתים אלא שמכולם אין לנו דבר ברור מפני שאין אנו יכולים להבין את המציאות הזו, שהיא כולה ניסית. מכל מקום עיסקי נשמות ותחיית המתים הם בגדר ניסתרות, שאין להם שום השפעה על קיום התורה היום. ולכן אלמנה או גרושה צריכות להתחתן בשנית ולא לחשוש למה שיקרה לאחר תחיית המתים. אלמנה יכולה לבחור להקבר היכן שתרצה - ומצווה לקיים דברי המת, ולקבור אותה במקום שרצתה. ואע"פ שארבעים יום קודם יצירת הוולד בת קול יוצאת ומכריזה בת פלוני לפלוני, ואם כן היא הנשמה המשלימה אותו, כבר ביארו רבותינו שאין זה מוחלט ופעמים מסיבות שונות, חלקם תלויות באדם ובמעשיו, אם הוא צדיק או רשע, וחלקם אינם קשורות בו, לא תמיד מוצא האדם את בת זוגו שיועדה לו מתחילה, ואז הוא נקשר אל אחרת. כמובן שגם אז נוצר קשר נשמתי בין בני הזוג למרות שמתחילה לא הכריזו עליהם מהשמים. וכך יכול אדם להתקשר לכמה בני אדם איש עם כמה נשים ואישה עם כמה גברים (אם התגרשה או שמת אחד מהם), והקב"ה יוצר גם להם קישור נשמתי.
שאלה: דג מלוח בשוק: האם דג מלוח שנחתך בחנות בשוק ע"י המוכר שאינו דתי כשר? האם יש בעיה בסכין? מוכרים גם מוצרי חלב באותה החנות.
תשובה: לא נראה לי שיש להחמיר עד כדי כך בדגים וחלב.
שאלה: בית כנסת: שאלתי היא האם יש מקום לי כאשה להיות מעורבת בייזום בניית בית כנסת נוסף ביישוב שלי? ביישוב שלי בית כנסת אחד. במסגרת הרחבת היישוב היתה הקצאה לעוד 2 בתי כנסת אך אין תקציב מסודר מצד המועצה לבנייה. הקצאה אחת כבר הוסבה למגרש משחקים. ההקצאה לבית כנסת שנותרה הינה סמוך לביתי. אני חוששת שאם לא נתחיל בעיסוק בבניית בית הכנסת המועצה תסב את ייעוד הקרקע למשהו אחר. פניתי לאדם שעסק בזמנו בבניית בית הכנסת ביישוב והוא השיב תתחילי להזיז דברים ואני אצטרף. אציין, שבית הכנסת היחיד הקיים פעיל אולם יש טענה שאין מספיק מתפללים בשביל לבנות עוד בית כנסת. בניית בית הכנסת חשובה לי הגם שאינני מגדירה עצמי דתית, כיוון שכל חיי גרתי סמוך לבית כנסת והתפילות והאווירה היהודית היו שם כל הזמן. אני רוצה שגם בנותי תחיינה כשאוירה יהודית שזורה בחייהן לא רק מבית אלא גם באויר בחוץ. כיצד יש לנהוג?
תשובה: אין מניעה שאשה תהיה מעורבת בהקמת בית הכנסת. אך בתנאי שזה לא יגרום לפגיעה בבית הכנסת הקיים ועל כן צריך לפעול בהתיעצות אם הרב או מי שהוא שמוסמך לכך בישוב.
שאלה: שם משפחה לאחר גירושין: אני אם 2 ילדים גרושה מזה 3 שנים. השארתי את שם משפחה של גרושי לטובת הילדים. האם מבחינת ההלכה והקבלה אני יכולה להישאר עם שם משפחתו של גרושי והאם לא כדאי להוסיף את שם משפחתי בנעוריי על מנת למנוע קפידה?
תשובה: את יכולה להשאר עם שם המשפחה של גרושך עד שתינשאי בשנית.
שאלה: אמירה לגוי בשביל הגוי: האם מותר ליהודי לומר לעובד הזר שלו שהוא יכול להדליק את תנור החימום בשבילו בשביל הגוי. או האם יש בעיה של אמירה לגוי בשביל גוי אחר או הוא עצמו?
תשובה: בשביל גוי אחר ודאי שלא מתחילה הבעיה, יתרה מזאת   למשל באירופה בבית שקר בחורף, יש רמ"א בהלכות שבת שיהיה מותר לומר לנוכרי להדליק את התנור. הרמ"א כותב שהסבל מהקור נחשב כמו כולם חולים לגבי צינה, כמו חולה שאין בו סכנה שאמירה לנוכרי מותרת אפילו באיסור של תורה. גם פה, אם קר מאוד מותר להגיד לגוי תדליק את התנור בשבילנו, ישירות, לא רק בשביל גוי אחר. אם יש גוי שעובד בביתו של ישראל מותר לישראל להגיד לו: "אתה רעב ורוצה לאכול, קח את הדג הזה ששלך או של גוי אחר, ותבשל בשביל עצמך. אבל לא שישתמש בחפצים של היהודי.
שאלה: ליישר את היד עם התפילין: כשאני מניח תפילין, כשאני מיישר את היד, בית התפילין זז טיפה שמאלה ולא משנה כמה שאני מהדק תמיד זה קורה רציתי לדעת האם זה ר, ואם לא, אז מה לעשות?
תשובה: אתה עושה מה שאתה יכול, התורה לא ניתנה למלאכי השרת. אתה אנוס, מה אפשר לעשות?! לפחות שבית התפילה יהיה על מקום הגבוה של הקיבורת, ביד, ולא שהוא ירד למטה או לגמרי אחרי. הוא צריך להיות כנגד הלב, כך שאם תוריד את היד למטה, בית התפילה יהיה מכוון כנגד הלב ולא יבלוט קדימה לפניך.
שאלה: האחים לא הכירו את יוסף: אחת הסיבות שידוע שהאחים לא זיהו את יוסף היא בגלל שכשנזרק לבור היה נער, ובפגישותיו עם האחים היה בוגר, עם זקן. ומה עם השם יוסף? הרי יוסף היה ידוע ומפורסם בשמו יוסף, ובגדולתו, שעד היום, אלפי שנה אחרי השם יוסף, יוסוף נפוץ ומקובל בעמי האיסלם.
תשובה: קודם כל במצרים, עד כמה שידוע, לא קראו לו יוסף אלא פרעה קרא לו "צפנת פענח". יש להניח שכל המצרים הכירו אותו בשם "צפנת פענח". לבד מזאת הרמב"ן אומר: הרי למה לא הכירו אותו בקול וסימנים נוספים? לא עלה בדעתם שאדם שנמכר לעבד יהיה מושל, זה נגד ההיגיון הפשוט. הם לא העלו בדעתם בכלל שאולי זה יוסף. הרמב"ן אומר שכשהוא דיבר איתם הוא שינה את הלבוש שלו ועשה תחבולות כדי שלא יכירו אותו. הוא עשה הכל כדי לטשטש את זהותו.
שאלה: לברך על גוי נאה?: ראיתי בספר פניני הלכה ברכות שהרב מביא את ההלכה לברך על בריות נאות. אולם הרב שם לא מחלק בין יהודים לגויים, ומשמע מדבריו שמברכים גם על גוי נאה. שאלתי: כיצד יתכן לברך על גוי נאה, והרי איסור מפורש הוא 'לא תחונם' - שלא לתת להם חן?
תשובה: בירושלמי פרק ט הלכה א ביארו שאין בזה שבח לגויים עצמם אלא לבורא שברא אותם, כפי שעולה מנוסח הברכה, שכך ברא בריות נאות בעולמו, אותו נוסח שמברכים גם על חיות נאות. --- התשובה נכתבה על ידי הרב יגאל ללום על פי פסקי הרב אליעזר מלמד שליט"א.
שאלה: תפילה מול חדר שירותים: האם מותר להתפלל מול חדר שירותים למרות שאין ריח מסריח ממנו?
תשובה: גם אם לא נודף ריח רע מהשירותים, יש לסגור את הדלת, ואין להתפלל מול שירותים כשהדלת פתוחה. ואם יש ריח רע אסור להתפלל גם אם הדלת סגורה. --- התשובה נכתבה על ידי הרב יגאל ללום על פי פסקי הרב אליעזר מלמד שליט"א.
שאלה: מכשיר שמיעה שתל כוכלארי בשבת: בני הקטן חרש ויש לו שני מכשירי שמיעה שתל כוכלארי. לכל מכשיר יש חלק שנמצא בתוך הראש וחלק נוסף חיצוני שמודבק לראש באמצעות מגנט והוא מעביר לחלק הפנימי את המידע. כשהמגנט לא מחובר הוא לא שומע באותו צד כלום (המכשיר עוקף את האוזן). במכשיר יש מנגנון שכשהמגנט נופל ולא מחובר לראש מופעל צפצוף ונדלקת נורה מהבהבת (מנורת לד) וכך אנחנו יודעים שהוא לא שומע ומחזירים את המכשיר והצפצוף והאור נכבים (הוא עדיין קטן ולא תמיד הוא ער לכך שזה נופל). את המנגנון הזה אפשר לנתק לפני שבת. לפני כשנה וחצי שאלתי את הרב האם מותר להשתמש במנגנון זה והרב אמר לי שהוא מוגדר כחולה שאין בו סכנה ואלה איסורי דרבנן ולכן מותר. באותו זמן היה לו רק מכשיר אחד וכל השמיעה שלו היתה תלויה בו. ב"ה מאז עברנו עוד ניתוח והיום יש לו שני מכשירים. א. האם היום, כשיש לו שני מכשירים הדין יהיה שונה (אולי כשמכשיר אחד מחובר הוא כבר לא מוגדר כחולה שיש בו סכנה ולכן יהיה מותר להפעיל את המנגנון רק במכשיר אחד ולא בשניהם)? ב. כשהוא הולך לישון אנחנו מורידים לו את המכשירים. האם גם בשבת יהיה אפשר להוריד לו את המכשירים, ובכך אנחנו מפעילים את הצפצוף ומדליקים את הנורה?
תשובה: א. אם אין הכרח אל תשימו את השני. ב. אם זה לצורכו (כדי שיישן יותר טוב), קטן הרי מוגדר כחולה שאין בו סכנה, וגם פה נראה לכאורה שאיסורי דרבנן אלו נדחים.
שאלה: נטילת ידיים שחרית לילדים קטנים: מאיזה גיל צריך ליטול ידיים בבוקר לילדים קטנים?
תשובה: בשאלת נטילת ידיים לקטנים נחלקו האחרונים. מצווה להרגיל את הילדים מגיל חינוך ליטול ידיהם שלוש פעמים אחר השינה, וחובה ליטול מגיל מצוות (שתים עשרה לנקבה ושלוש עשרה לזכר). ויש מחמירים ליטול את ידי התינוקות משעה שהם נוגעים באוכל. ויש יחידים שהחמירו אף קודם לכן. --- התשובה נכתבה על ידי הרב יגאל ללום על פי פסקי הרב אליעזר מלמד שליט"א.